Trelis/gawiki huggingface dataset:
Claudio Monteverdi. Cumadóir ceoil a rugadh i gCremona na hIodáile ab ea Claudio Monteverdi (15 Bealtaine (baist.) 1567– 29 Samhain 1643). I measc a shaothar tá 8 leabhar madragal, ceolchoirmeacha, agus a shárshaothar i gceol eaglasta, "Vespro della Beata Virgine" (Easparta na Maighdine Beannaithe, 1610), ina bhfuil tondathanna is armóin a bhí cuid mhaith chun tosaigh ar an ré sin.
Deartháireacha Montgolfier. Ceapadóirí ceannródaíocha aerloingseoireachta ab ea Joseph Michel Montgolfier (26 Lúnasa 1740 – 26 Meitheamh 1810) agus Jacques Etienne Montgolfier (6 Eanáir 1745 – 2 Lúnasa 1799).
In Annonay na Fraince a rugadh iad beirt. 
Thóg siad balún sa bhliain 1783 a thaistil 9 km os cionn Páras.
Dlí Moore. An fíoras, maidir le fás is forbairt na leictreonaice, go méadaíonn an oiread trasraitheoirí is féidir a phacáil ar chiorcad iomlánaithe faoi dhó gach dhá bhliain. 
Ar an mbealach céanna, dúblaíonn dlús acmhainn na cuimhne is minicíocht an chloig i ríomhairí gach dhá bhliain freisin. Seasann an dlí seo ó 1980 nó mar sin anuas. 
Bhítí á thuar ó am go chéile nárbh fhéidir go leanfadh sé a thuilleadh agus go stopfadh fás na leictreonaice, gan aistriú éigin paraidíme, eolaíocht nó teicneolaíocht nua, cuir i gcás, X-ghathanna a úsáid chun na slisní sileacain a nochtadh is mar sin pacáil níos dlúithe a fháil, nó ríomhairí le próiseáil chomhthreomhar ionas gurbh fhéidir 8, 16 nó 32 próiseáil scoite a dhéanamh ag an am céanna an t-am ar fad.
Henry Moore. Dealbhóir a rugadh i gCastleford Shasana ab ea Henry Spencer Moore (30 Iúil 1898-31 Lúnasa 1986). Rinne sé figiúirí is grúpaí i stíl leath-theibí, bunaithe ar fhoirmeacha is rithimí orgánacha a fhaightear i radhairc tíre is carraigeacha nádúrtha. Dhírigh sé ar airíonna spásúla na dealbhóireachta, agus chuige seo rinne poill trína chuid figiúirí go minic. Ceann dá shárshaothair is ea "The Virgin and Child" (An Mhaighdean is an Leanbh, 1943-1944).
Stanford Moore. Bithcheimicí a rugadh i Chicago ab ea Stanford Moore (4 Meán Fómhair 1913 – 23 Lúnasa 1982). Le William Stein, cheap sé modh crómatagrafach chun aimíonaigéid a ionannú is a thomhas i meascáin próitéiní ó fhíocháin fhiseolaíocha (1950). I 1958 cheap siad anailíseoir uathoibríoch chun struchtúr RNA a dhéanamh amach. Roinn siad Duais Nobel sa cheimic le Christian Anfinsen sa bhliain 1972 as.
Morchal. Fungas inite is ea an morchal. Cuimsíonn an cholainn thorthaithe gas mílítheach (an stíp) agus ceann scothdhonn ubhchruthach le dromchla pollta nó droimneach. Faightear ina n-aonar nó uaireanta i bhfáinní in ithreacha saibhre alcaileacha i gcoillte iad, ar thalamh féaraigh agus ag ionaid tinte cnámh.
Mórchiorcal. Ciorcal ar dhromchla sféir, a phlána ag dul trí lár an sféir. Is é an fad is giorra idir dhá phointe ar dhromchla sféir ná ar feadh an mhórchiorcail. Ar an Domhan, is mórchiorcail na línte domhanfhaid.
Mórchosach. Éan Astraláiseach a mhaireann ar an talamh is ea an mórchosach. Áitríonn sé an fhoraois báistí de ghnáth, agus itheann torthaí is feithidí. An cholainn téagartha le géaga is cosa móra. Gorann sé uibheacha i dteas nádúrtha tulach fásra lofa. Eitlíonn an t-óg taobh istigh de chúpla uair tar éis a ghoir.
Morgadh. Bás fíochán sa cholainn a tharlaíonn i bhfíocháin cosúil le méar coise, nó cos nó orgán inmheánach, go bhfuil an soláthar fola coinnithe uathu. Muna dtarlaíonn ionfhabhtú, tagann an fíochán le bheith dubh is seargann sé, agus is morgadh tirim é seo. Má ionfhabhaítear é, atann sé, tagann le bheith othrasach, leathann an fíochán marbh, agus bíonn gá le máinliacht phráinneach chun an ball lofa a bhaint is beatha an duine a shábháil.
Morgadh gáis. Ionfhabhtú matáin is fíocháin bhoig ag an mbaictéar "Clostridium perfringens". Ionfhabhtaíonn sé créacht ar dtús, ag tál tocsaine a dhíleánn na fíocháin is a tháirgeann bolgáin de thoradh coipthe. Tagann na fíocháin sin le bheith dubh is boladh bréan uathu. Scaipeann an t-ionfhabhtú go tapa, agus is gá na fíocháin scrúdta a ghearradh amach nó a theascadh. An-tearc in aimsir shíochánta, ach is sciúirse é ar shaighdiúirí ar pháirc an áir.
Giovanni Battista Morgagni.  
Lia is paiteolaí a rugadh i bhForli na hIodáile ab ea Giovanni Battista Morgagni (1682-1771). Chomhghaolaigh sé loit phaiteolaíocha le siomptóim i 700 cás, agus glactar leis mar athair anatamaíocht na ngalar.
Thomas Hunt Morgan. Géineolaí a rugadh i Lexington, Kentucky ab ea Thomas Hunt Morgan (25 Meán Fómhair 1866 – 4 Nollaig 1945). 
Rinne sé taighde cáiliúil ar an gcuil torthaí Drosophilia, agus chruthaigh gurbh iad na fachtóirí géiniteacha a luaigh Gregor Mendel na crómasóim. 
Bhuaigh sé Duais Nobel na Fiseolaíochta nó an Leighis sa bhliain 1933 as.
Mórghuairneán. Cill ollmhór imshruthlaithe atá leathiata san aigéan, ar sruthanna dromchlacha a bhíonn inti. De réir mar a rothlaíonn sé, bíonn sruthanna géagacha ag dul isteach ann is ag imeacht as, ag fáil teasa ón atmaisféar is ón aigéan mórthimpeall air agus ansin ag cailliúint teasa. Cuireann an teas a iompraíonn mórghuairneáin go mór le haimsir is aeráid na dtíortha i ngar dóibh.
Edward Williams Morley. Ceimicí is fisicí a saolaíodh i Newark, New Jersey ab ea Edward Williams Morley (1838-1931). Rinne sé obair cháiliúil le Michelson (1887) ar ghluaiseacht choibhneasta an Domhain is an éatair (á bhréagnú), tomhas cruinn ar luas an tsolais, agus cealú theoiric an fhlógastóin. Rinne sé taighde tábhachtach eile ar ocsaigin is hidrigin.
Mormónta. Luibh aramatach ilbhliantúil le duilleoga airgeadacha liatha is bláithíní ilchodacha buí is ea mormónta. Dúchasach don Eoráise, ach tugtha isteach in áiteanna eile. Faightear ola mormónta uaidh, a úsáidtear i gcógais leighis agus ábhair chun feithidí a ruaigeadh. Tugann sé an blas searbh d'aipsint.
Móroitreacha Thalamh an Éisc. Bráite tábhachtach le cúpla céad bliain san Aigéan Atlantach thuaidh amach ó Thalamh an Éisc. Ardchlár forleathan faoin aigéan anuas ar an scairbh ilchríochach atá ann, agus ba láthair thábhachtach póraithe iasc é. Ach de bharr ró-iascaireachta milleadh an bráite go tobann go luath sna 1990idí, agus iascaireacht Thalamh an Éisc freisin. Níl an bráite tagtha chuige féin fós.
Desmond Morris. Míoleolaí, ealaíontóir agus craoltóir is ea Desmond John Morris (a rugadh ar 24 Eanáir 1928 gar do Swindon Shasana), agus ar dhuine de na craoltóirí agus nádúraithe is cáiliúla ar domhan sa 20ú haois. 
Leabhar móréilimh ab ea a staidéar ar an iompraíocht dhaonna "The Naked Ape" (An tÁpa Nocht, 1967) agus rinneadh cláir theilifíse air. 
I measc leabhar eile leis, tá "Manwatching" (Ag Faire an Fhir, 1977), "Illustrated Babywatching" (Ag Faire Naíonán, le Léaráidí, 1995), "Body Guards" (Gardaí Coirp, 1999), "Peoplewatching" (Ag Faire na nDaoine, 2002) agus "The Naked Woman" (An Bhean Nocht, 2004). 
In Éirinn.
Tá Morris ina chónaí i gCo Chill Dara ó 2019 amach. 
Tá a chuid saothair le feiceáil sa DIVA (Dún Laoghaire Institue of Visual Arts).
William Morris.  Ceardaí is file a rugadh gar do Londain ab ea William Morris (24 Márta 1834 - 3 Deireadh Fómhair 1896). Baint aige leis an mBráithreachas Réamh-Rafaeilíteach, ach dhírigh sé ar athbheochan na lámhcheirdeanna, maisiúchán tithe agus dearadh is déanamh troscáin.
Cód Morse. Cód dénártha chun teachtaireachtaí briathartha a tharchur a cheap Samuel Morse sna 1830idí. Seasann cuingriú sainiúil poncanna (gairide) is daiseanna (fada) do gach litir san aibítir, gach figiúir is gach marc poncaíochta. Mar shampla. is mar seo a dhéantar an glao guais SOS a chomharthú: · · · - - - · · ·. Saothraíodh cód feabhsaithe, cód idirnáisiúnta Morse, ag comhdháil Eorpach i 1851. I 1874 lainseáil an t-innealtóir Francach Jean Maurice Emile Baudot, cód níos fearr coigiltí. Úsáideadh ceann díobh i gcumarsáid ó long go tír go dtí 1999, agus úsáidtear i raidió amaitéarach iad an t-am ar fad.
Samuel Morse. Ealaíontóir is ceapadóir a rugadh i Charlestown, Massachusetts ab ea Samuel Finley Breese Morse (27 Aibreán 1791 – 2 Aibreán 1872). Cheap sé an teileagraf maighnéadach (1832–1835) agus cód Morse (1838). Lainseáil sé ré nua teileachumarsáide leis an gcéad líne teileagraif idir Washington is Baltimore (1844).
Mórshrónach. Míol mór fiaclach le gob caol starraiceach. Ainm a úsáidtear ar dheilfeanna mórshrónacha, míolta móra mórshrónacha agus míolta móra fathachúla mórshrónacha.
Mórtheoiricí aontaithe. Teoiricí tuairimeacha a dhéanann iarracht an fórsa núicléach láidir, an fórsa núicléach lag, an fórsa leictreamaighnéadach is an forsa imtharraingteach a aontú in aon teoiric amháin. 
Beirt fisiceoirí ó na Stáit Aontaithe, Howard Georgi (1947-) is Sheldon Glashow (1932-), a rinne an iarracht is luaithe an chéad 3 cheann de na fórsaí bunúsacha seo a aontú, trí chrómaidinimic chandamach agus teoiric Glashow-Weinberg-Salam a chuingriú. 
Réamhinis siad go bhfuil dhá cháithnín fhorthroma ann, X is Y, a mbeadh mais timpeall 1015 oiread mhais an phrótóin acu, go meathfadh prótóin go mall, agus go bhfuil a leithéid is aonphoil mhaighnéadacha throma ann. 
Níor braitheadh ceachtar de na réamhinsintí seo ná ní bhfuarthas aon fhianaise thurgnamhach orthu fós. Tá an-deacracht fós imtharraingt a chur faoin imchlúdach teoiriciúil céanna, agus luaitear teoiricí ar a dtugtar "sártheaghráin" i measc na mórtheoiricí aontaithe a bheidh ábalta an fhadhb seo a réiteach, meastar. Ach níl rath ar an obair seo fós.
Mortlaíocht naíonán. I mbliain ar leith, comhairítear an líon naíonán i bpobal a fhaigheann bás taobh istigh den chéad bhliain d'aois, roinntear é ar líon iomlán na mbreitheanna, agus is é sin an ráta mortlaíocht naíonán don bhliain sin. Is tomhas maith é ar shláinte an phobail sin mar, nuair a bhíonn caighdeáin sláinteachais, sláintíochta is cothaithe íseal, faigheann an-chuid naíonán bás de bharr gastaireintrítis is ionfhabhtuithe scamhóg. Maidir le báis taobh istigh den chéad seachtain, tagann fachtóirí réamhbheireatais san áireamh chomh maith le héalanga ó bhroinn, réamhaibíocht, agus gortuithe le linn na breithe. Úsáidtear an ráta mortlaíocht imbhreithe chun na báis seo a thomhas: líon na naíonán a fhaigheann bás taobh istigh den chéad seachtain, suimithe le líon na marbh-bhreitheanna, roinnte ar líon iomlán na mbreitheanna. Bíonn gaol láidir idir mortlaíocht imbhreithe is meáchan íseal breithe, agus braitheann sé sin ar chothú bocht, bochtanas, toircheas iolrach, agus an mháthair a bheith ag caitheamh toitíní le linn toirchis. Tagann caighdeáin an chúram réamhbhreithe, an chnáimhseachais, agus na n-áiseanna atá ar fáil do leanaí beaga is réamhaibí go mór san áireamh freisin. Tá an dá ráta seo ag titim sna tíortha forbartha le 100 bliain le feabhsuithe eacnamaíocha is sóisialta, arduithe i gcaighdeáin sláinte phobail, agus forbairtí teicniúla sa mhíochaine.
Mósáic. Teicníocht chun patrúin ornáideacha is pictiúir a dhéanamh trí mhionphíosaí (tesserae) gloine daite, marmair nó ceirmeachta a chur in eagar cuí ar leaba stroighne. In úsáid ag na Rómhánaigh chun pábháil a dhéanamh, ag na Críostaithe luatha is na Biosántaigh i gcomhair múrmhaisithe in eaglaisí, agus na healaíontóirí Ioslamacha freisin. Athmhúsclaíodh suim sa mhósáic san Iodáil go déanach sa 19ú céad.
Moscadal. Planda ilbhliantúil atá dúchasach don leathsféar thuaidh, a fhásann 5-10 cm ar airde is ea moscadal. Ríosómach, na duilleoga roinnte i 3 dhuilleoigín fiaclach, na bláthanna scothghlas/buí ag déanamh cinn atá beagnach cearnach, bláth cúigpheitealach ag foirmiú gach taobh (tugtar "clog halla an bhaile" air freisin ar an ábhar seo), agus bláth ceathairpheitealach ar barr.
Iarmhairt Mößbauer. Ionsú gan aisléim gáma-ghathanna ag ábhar is a n-astú ina dhiaidh sin is ea iarmhairt Mössbauer. An fisicí Gearmánach Rudolf Mößbauer (1929-) a d'fhionn an iarmhairt i 1958. De ghnáth nuair a ionsúnn adamh fótón gáma-ghathach, athastaíonn an fótón is aisléimeann an t-adamh, agus ar an mbealach seo bíonn tonnfhad an fhótóin astaithe níos faide ná tonnfhad an fhótóin ionsaithigh. Bhraith Mößbauer gur féidir le núicléis adamhacha, ag teocht íseal, fótóin gháma-ghathacha a ionsú is a athastú gan aisléim ina n-aonar. Is amhlaidh a tharchuirtear an aisléim go dtí toirt an ábhair, agus ní bhíonn iarmhairt ar fiú trácht uirthi ar an radaíocht astaithe. Tá speictriméadracht ar leith bunaithe ar an iarmhairt seo a úsáidtear chun deargaistriú na domhantarraingthe a bhrath.
Mótarbhádóireacht. Caitheamh aimsire is spórt ina dtaistealaítear thar uisce i soitheach atá fuinnmhithe le hinneall. Raon mór soitheach i gceist. Tá soithigh bheaga phearsanta a seasann duine air nó a suíonn sé ar scaradh gabhail air. Ag an gceann eile den raon tá mótarluaimh os cionn 100 m ar fhad. Fuinnmhítear a leithéid le hinneall (inneall díosail de ghnáth) atá folaithe taobh istigh den soitheach, nó inneall peitril 2 nó 4 bhuille taobh amuigh ar an soitheach. Tiomáineann na hinnill liáin nó, go minic i mbáid nua-aoiseacha, scairdeanna uisce faoi ardbhrú. I soithigh aeridinimiciúla is hidridinimiciúla a úsáidtear i rásaí mótarbhádóireachta, is féidir suas le 300 km san uair a bhaint amach. Tá rásaí mótarbhádóireachta ar siúl le níos mó ná 100 bliain.
Mothúchán. Staid shíceolaíoch ina bhflosctar mothuithe an duine, a fheictear mar mhalairt ar staideanna cognaíocha (mar a mbíonn na smaointe is na tuairimí réasúnach). I staidéir shíceolaíocha ar mhothúcháin déantar iarracht a gceangail le staideanna comhchéimneacha cognaíocha is físeolaíocha a thuiscint. I dteoiric shuntasach a thairg William James, bíonn mothúcháin duine inchurtha lena staideanna corpartha: mar shampla, spreagann broid imní mar go n-ardaíonn sé ráta an chroí.
Nevill Francis Mott. Fisiceoir a saolaíodh i Leeds Shasana ab ea Nevill Francis Mott (1905-1996). Rinne sé taighde bunúsach ar aistrithe ar leith leictreon idir miotail is inslitheoirí, agus leathsheoltóirí neamhchriostalta. 
Le John Van Vlack is Philip Anderson, bhuaigh sé Duais Nobel na Fisice sa bhliain 1977 as a staidéar bunúsach teoiriciúil ar struchtúr leictreonach córas maighnéadach is córas ar mí-eagar.
Caora mouflon. Is éard is caora mouflon ann ná caora allta le heireaball gearr is adharca ramhra cornaithe, an lomra gearr dorcha, na cosa is an taobh íochtarach bán. Dhá chineál ann: an mouflon Áiseach nó an chaora dhearg ó shléibhte oirdheisceart na hÁise, sinsear na caorach ceansaithe, agus an chaora mouflon Eorpach ón gCorsaic is an tSairdín, a tugadh isteach in áiteanna eile. Creidtear anois nach fospeiceas de chuid "Ovis gmelini" é an ceann Eorpach, ach fospeiceas de chuid na caorach ceansaithe, "Ovis aries".
Movietone. Ceann de na córais thosaigh chun fuaim ar scannán a thaifeadadh is a atáirgeadh. Chuir comhlacht Fox in úsáid é i 1927, i gcomhair nuachtríleanna ar dtús, ach ina dhiaidh sin i gcomhair a bpríomhscannán uile.
Muc fhaithneach. Muc allta atá dúchasach don Afraic ó dheas ón Sahára is ea an mhuc fhaithneach. 
Tréithe.
Áitríonn an mhuc fhaithneach an mínleach de ghnáth.
Múchóg. Planda is ea an mhúchóg, í bliantúil nó ilbhliantúil, seadánach, gan chlóraifill. Tá 200 speiceas di sa ghéineas "Orobanche". Ní bhíonn feiceálach os cionn talún ach na spící tiubha bláthaithe. Na duilleoga laghdaithe ina lanna, na bláthanna déliopach i bhfaondathanna, donn den chuid is mó. Dúchasach do réigiúin theo mheasartha sa Seandomhan. Faigheann sí gach bia trí dhiúláin, ceangailte le fréamhacha an óstaigh. I measc na n-óstach bíonn eidhneán, giolcach sléibhe, nóiníní agus cuid mhaith eile. Mar sin féin, bíonn an chuid is mó de na múchóga sainiúil d'óstach amháin nó beagán óstach.
Muciarann. Táirge foirnéis soinneáin is ea muciarainn. Ritear an t-iarann leáite i gcainéil isteach i múnlaí a bhíonn ceangailte leis na cainéil, cosúil le hál banbh ar chíoch a máthar. Bíonn céatadán ard carbóin san iarann múnla seo, timpeall 4%, agus is gá sin a laghdú go dtí níos lú ná 1% chun cruach a tháirgeadh.
Karl Alexander Müller. Fisicí a rugadh i mBasel na hEilvéise ba ea Karl Alexander Müller (a rugadh 20 Aibreán 1927 agus a d'éag 9 Eanáir 2023). Bhuaigh sé Duais Nobel sa bhfisic i 1987 le Georg Bednorz as a bhfionnachtana i bhforsheoltacht in ábhair cheirmeacha ag teocht réasúnta ard.
Muiléad. Is grúpa d'fhéar beagshíolach an-athraitheach iad na muiléid,
a fhástar go forleathan ar fud an domhain mar bharr gráin nó barr fodair agus bia an duine. Baineann formhór na speiceas dá ngairtear muiléad go ginearálta leis an treibh Paniceae, ach baineann roinnt muiléad le tacsóin éagsúla eile freisin.
Is barraí tábhachtacha iad muiléid i dtrópaicí breacthura na hÁise agus na hAfraice (go háirithe san India, Mailí, an Nigéir, agus an Nígir), agus 97% de tháirgeadh muiléad i dtíortha i mbéal forbartha. Is fearr an barr seo mar gheall ar a tháirgiúlacht agus a shéasúr gearr fáis faoi choinníollacha tirime ardteochta.
Tá muiléid dúchasach do go leor áiteanna ar fud an domhain. Is é an muiléad is mó a fhástar ná an muiléad péarlach, ar barr tábhachtach é san India agus i gcodanna den Afraic. Is barr speicis thábhachtacha iad "Eleusine coracana", "Panicum miliaceum", agus "Setaria italica".
Speiceas.
Eragrostideae:
Paniceae 
Andropogoneae
Muinseac. Fíorfhia atá dúchasach don India is oirdheisceart na hÁise is ea an muinseac. Iomaire V-chruthach timpeall na haghaidhe, agus leanann géaga an V mar cholúin chnámhacha ag gobadh suas. Sna fireannaigh bíonn beanna gearra ar bharra na gcolún. Géaráin starraiceacha ag fireannaigh is baineannaigh. Is cosúil le tafann madra a ghlao.
Muir. Cuid den aigéan, éadomhain go leor de ghnáth, sainmhínithe go scaoilte ag teorainneacha a bhaineann le tíortha mórthimpeall. Luíonn mara ilchríochacha os cionn cuid de scairbh ilchríochach, an Mhuir Thuaidh is Muir na Síne, mar shampla. Tá mara talamhiata, cosúil leis an Meánmhuir, aonraithe go hiomlán ar an aigéan, beagnach, gan ach cainéal caol amháin á gceangal le haigéan. Tá locha móra intíre ann freisin a dtugtar "mara" orthu, Muir Chaisp is an Mhuir Mharbh, mar shamplaí.
Muireachaoin. Seilide feoiliteach mara a bhfuil blaosc shainiúil air le fiafháis spíonacha is ea an mhuireachaoin. Cuid mhaith cineálacha de a itheann moilisc dhébhlaoscacha, ag brú na mblaoscanna oscailte chun a bhfuil ann a ithe. Is iad muireachaoine na Meánmhara príomhfhoinse an ábhar datha corcra ríoga.
Muireitleán. Eitleán atá in ann éirí san aer ó dhromchla na mara agus tuirlingt anuas air is ea muireitleán, le cabhail nó snámháin ar chruth oiriúnach. 
Is slí thaistil éasca é uaireanta.
Stair.
Saothraíodh a leithéid den chéad uair sna Stáit Aontaithe chun feidhm a bhaint as an bhfarraige mar rúidbhealach. 
Dhear Reginald Joseph Mitchell agus Claude Dornier muireitleáin sna 1920idí.
Bhaintí úsáid as muireitleáin mhóra, báid eitilte, chun paisinéirí is lastas a iompar trasna an Aigéin Chiúin is an Aigéin Atlantaigh sna 1930idí. 
Muireitleáin in Éirinn.
Bhíodh cuan dóibh in inbhear na Sionainne i bhFaing, Contae Luimnigh nó áit tuirlingthe muireitleán. Bhí ról lárnach ag Foynes maidir le heitiltí paisinéirí trasatlantacha tráchtála a bhunú. 
Cuireadh tús leis an gcéad seirbhís trasatlantach sa bhliain 1939. Ar 28 Meitheamh 1939, thuirling Eitilt 607A "Yankee Clipper" de chuid Pan American i bport na mbád eitilte i bhFaing, Contae Luimnigh. 
Rinne siad seirbhís sa dara cogadh domhanda i ndualgais tarrthála agus i gcoinne fomhuireán.
Muirín mór. Iasc sliogánach débhlaoscach mara is ea an muirín mór ("Pecten maximus"). Maireann sé gan ceangal le haon fhoshraith, agus é in ann snámh trína bhlaoscanna a bhualadh le chéile. Bíonn fáinne adharcán is roinnt súl mórthimpeall ar fhallaing a imill. Gabhtar é go trádálach mar bhia do dhaoine.
Muiríneach. Féar crua ilbhliantúil le riosóim dreaptha, dúchasach do chóstaí thiar na hEorpa. Seamaidí na duilleog infhillte, na panacail cosúil le spící. Féar ceannródaíoch coilíniúcháin, oiriúnaithe do choinníollacha tirime agus in ann adhlacadh le gaineamh aistreach a sheasamh. Cuirtear ar dhumhcha é leis an ngaineamh a tháthú le chéile.
Muirmhíle. Aonad luas loinge, ionann is timpeall 1.93 km san uair. Fadó, dhéanadh mairnéalaigh an luas a thomhas mar seo: Thógaidís giota adhmaid agus ghreamaidís píosa luaidhe leis. Bhíodh rópa agus snaidhm air gach 14.5 méadar. Cheanglaidís an rópa leis an ngiota adhmaid agus ligidís dó titim isteach san uisce. D'fhanadh an giota adhmaid socair ar bharr an uisce, agus ligtí don rópa sileadh amach léi i gcónaí. Tar éis 90 troigh a ligean amach, chastaí cloigín gainimhe 28 soicind bun os cionn. Ansin, le linn don ghaineamh a bheith ag titim, dheántaí na snaidhmeanna a chomhaireamh de réir mar a ghabhadh siad trí lámha an mhairnéalaigh. Ba shin luas na loinge ina mhuirmhílte (knots).
Muirshaothrú. Saothrú iasc muirí, sliogiasc is algaí. Idirdhealaithe ó dhobharshaothrú a chuimsíonn orgánaigh uisce úir is sáile. Comhlachtaí móra atá i mbun cuid mhaith den mhuirshaothrú ar fud an Domhain. I gcásanna áirithe fástar na horgánaigh i gclóis chosanta, ach i gcásanna eile scaoiltear bradáin ó ghorlanna amach sa bhfarraige le súil go bhfillfidh siad do na huiscí céanna blianta ina dhiaidh sin agus go ngabhfar iad ansin. Tá an saothrú sliogiasc rathúil in iarthar na hÉireann is na hAlban, an Fhrainc (oisrí), agus an Spáinn (diúilicíní), na hainmhithe ar fhrámaí crochta san uisce amach ón gcósta. Tá daoine eile ag saothrú sceireacha saorga chun táirgeadh iasc a chur chun cinn i réigiúin neamhthorthúla an chósta.
Robert Sanderson Mulliken. Ceimicí is fisicí a rugadh i Newburyport, Massachusetts ab ea Robert Sanderson Mulliken (7 Meitheamh 1896 - 31 Deireadh Fómhair 1986). Bhuaigh sé Duais Nobel sa cheimic i 1966 as a shaothar ar naisc cheimiceacha is struchtúr leictreonach móilíní trí mhodh na bhfithiseán móilíneach.
Lewis Mumford. Socheolaí is scríbhneoir a rugadh i bhFlushing, Nua-Eabhrac ab ea Lewis Mumford (19 Deireadh Fómhair 1895-26 Eanáir 1990). Scríobh sé ar ailtireacht agus cathrú i leabhair cosúil le "The Story of Utopias" (Scéal na nÚtóipí, 1922) is "The City in History" (An Chathair sa Stair, 1961), ag díriú aird an phobail ar dhrochiarmhairtí na teicneolaíochta ar an tsochaí.
Edvard Munch. Péintéir a rugadh i Löten na hIorua ab ea Edvard Munch (12 Nollaig 1863 – 23 Eanáir 1944). Dhírigh sé ar ábhair cosúil leis an mbás is an grá, agus bhain feidhm as stíl shiombalach eispriseanaíoch le dathanna geala is dearadh fíorchuartha a léiríodh sa phictiúr cáiliúil dá chuid, "Skrik" (Scread, 1893). Goideadh an pictiúr seo, nó dréacht de, is pictiúr eile le Munch, "Madonna".
Karl Friedrich Hieronymous Münchhausen. Saighdiúir a rugadh i mBodenwerder na Gearmáine ab ea Karl Friedrich Hieronymous Münchhausen (1720-1797). Throid sé i bhfeachtais mhíleata sa Rúis i gcoinne na dTurcach, agus ina dhiaidh sin bhain cáil amach mar scéalaí ar a ghaiscí. Ach rinne sé an oiread sin áibhéile seafóidí gur úsáideadh a ainm chun cur síos ar scéal áibhéileach seafóideach.
Siondróm Münchhausen. Nuair a ligeann duine galar air chun aird is trua a mhealladh, ach ní chun airgead nó sochar pearsanta a fháil é Siondróm Münchhausen. De réir cineáil, ligeann duine air go bhfuil siomptóim galair aige, nó fiú tugann siomptóim an ghalair air, agus téann sé go dtí ospidéal le haghaidh scrúdaithe is cóireála. I seachshiondróm Münchhausen, ligeann duine air go bhfuil galar ar dhuine eile nó tugann galar ar dhuine eile, leanbh nó páiste de ghnáth. Ainmníodh an dá shiondróm seo as Karl Münchhausen, an scéalaí áibhéileach.
Múnlach. Ábhar fuíll, fearadh daonna go háirithe, a iompraítear chun siúil ó thithe trí sheolphíopaí ar leith (fuálaithe). Tháinig úsáid córas uisce-iompartha chun múnlach a chur de láimh chun cinn go mór sna 1870idí, na fuálaithe ceangailte go díreach leis an bhfarraige trí shruth éalaithe (abhainn mar shampla), nó le feirm múnlaigh. Sa bhfeirm múnlaigh bíonn leapacha gainimh chun scannán geilitíneach baictéar a iompar, rud a fheidhmíonn mar scagaire chun na solaid a bhaint amach as an múnlach. Úsáidtear cóireálacha deasctha eile chun ábhair thuaslagtha a bhaint amach chun an t-eisilteach deiridh a bheith ina uisce glan inólta.
Múnlú trí instealladh. Próiseas a úsáidtear i ndéanamh plaisteach. Téitear an plaisteach amh, i bhfoirm ghráinneach, go mbíonn sé bog a dhóthain chun é a bhrú trí bhuinne isteach i múnla den chruth céanna leis an earra atá le déanamh. Nuair is teirmeaplaisteach atá in úsáid, bíonn an múnla fuar. Nuair is plaisteach teirmithéachtach atá in úsáid, coimeádtar an múnla te chun an t-imoibriú téachta a bhrostú. Bíonn an próiseas déantúsaíochta seo uathoibríoch i gcónaí, beagnach.